
ANALIZA:

POLOŽAJ AZILANATA U BOSNI I HERCEGOVINI

I

Pitanja azila, kada je riječ o međunarodnim standardima, u osnovi su regulisana Konvencijom Ujedinjenih Nacija o statusu izbjeglica iz 1951. i njenim Protokolom iz 1967. godine. Evropskom deklaracijom o ljudskim pravima iz 1948. U skladu sa Ugovorom o osnivanju Evropske zajednice je također utvrđeno da niko ne smije biti premješten, izbačen ili izručen u drugu državu ukoliko postoji ozbiljna opasnost da će on ili ona biti podvrgnut smrtnoj kazni, mučenju ili drugom obliku nehumanog ili ponižavajućeg postupanja ili kazne. Pomenutim dokumentima treba dodati i Konvenciju o statusu osoba bez državljanstva iz 1954. kao i Međunarodni ugovor o ekonomskim, kulturnim i socijalnim pravima.

Tražiteljima azila potrebno je prema pomenutim međunarodnim dokumentima osigurati zaštitu, smještaj i socijalnu skrb tokom cijelog trajanja postupka vezanog uz azil. Primjereno zakonodavstvu svake pojedina zemlje, tražitelji azila smješteni su u prihvatilište otvorenog tipa ili im se osiguravaju financijska sredstva kako bi sami našli smještaj. Nakon što im se zakonskim postupkom utvrđivanja statusa koji određuje Vlada, prizna status izbjeglica trebali bi imati ista prava i dobivati istu osnovnu pomoć kao i svaki drugi stranac s legalnim boravištem. Trebali bi imati pravo na zdravstvenu zaštitu, školovanje i rad. Tražitelji azila i izbjeglice moraju poštivati zakone i propise zemlje koja im pruža azil.

II

Ustavom Bosne i Hercegovine (BiH) i Zakonom o kretanju i boravku stranaca i azilu (Zakon) koji je usvojio Dom naroda Parlamentarne skupštine BiH, a koji je stupio na snagu u desetom mjesecu 2003. godine uređeni su uslovi i postupak ulaska i boravka stranaca u BiH, razlozi za odbijanje ulaska i boravka, razlozi za ukidanje boravka i razlozi za protjerivanje stranaca sa teritorije Bosne i Hercegovine, postupak podnošenja zahtjeva za azil, odobrenja azila i prestanak azila, nadležnost organa vlasti u primjeni ovog zakona, kao i druga pitanja u vezi azila, boravka i kretanja stranaca u našoj zemlji. 

Zakonom je zabranjen svaki vid diskriminacije po bilo kojim osnovama uključujući spol, rasu, boju kože, jezik, vjeroispovijest, političke i druge stavove, nacionalno i socijalno porijeklo, pripadnost nacionalnoj manjini, imovinski status, dob, psihičku ili fizičku invalidnost, status koji se stiče rođenjem ili neki drugi status. 

Shodno članu 35. tačke 3. Zakona stranac kojem je iz humanitarnih razloga odobren boravak u BiH ima pravo na rad, omogućeno mu je obrazovanje i zdravstvena i socijalna zaštita pod istim uslovima kao državljanima BiH. Prema zakonodavstvu BiH oni se ne mogu proizvoljno lišiti života, ne smiju biti izloženi mučenju, okrutnom, nehumanom ili degradirajućem postupanju ili kažnjavanju. Ne smiju biti držani u ropstvu ili potčinjenom položaju. Prema članovima 47. – 50. istog zakona strancu se može otkazati boravak ako nije ispunio uslove koje Zakon propisuje. Protiv takvih rješenja dozvoljena je žalba nadležnom ministarstvu u roku od 15 dana od dana prijema rješenja. Prema Zakonu nadležno ministarstvo je Ministarstvo sigurnosti.

Vijeće ministara BiH može izuzetno, na obrazložen prijedlog nadležnog ministarstva ili Ministarstva sigurnosti BiH, rješavajući u pojedinačnim slučajevima donijeti odluku o protjerivanju stranaca ako je ono nužno u interesu javnog poretka ili se zasniva na razlozima nacionalne bezbjednosti, što je u skladu sa članom 1. stav 2. Protokola 7. Evropske konvencije o zaštiti ljudskih prava i osnovnih sloboda. Protiv ovakvih rješenja takođe je dozvoljena žalba Ministarstvu sigurnosti.

Međutim, „stranci neće biti ni na koji način vraćeni ili protjerani na granicu teritorije gdje bi im život ili sloboda bili ugroženi zbog njihove rase, vjere, nacionalnosti, pripadnosti određenoj društvenoj grupi, ili zbog političkog mišljenja, bez obzira da li su zvanično dobili azil. Zabrana protjerivanja ili vraćanja odnosi se i na osobe za koje postoji osnova sumnje da bi bile u opasnosti da budu podvrgnuta mučenju ili drugom nehumanom ili ponižavajućem postupanju ili kažnjavanju. Stranci se takođe ne mogu poslati u zemlju u kojoj nisu zaštićeni od slanja na takvu teritoriju“, navedeno je u članu 34. Zakona.

Ministarstvo sigurnosti BiH je na temelju ustavnih odredbi, odnosno citiranog Zakona, Zakona o ministarstvima i drugim tijelima uprave BiH i Zakona o upravi u četvrtom mjesecu 2004. donijelo i Pravilnik o azilu u BiH. Ovim pravilnikom propisuju se temeljni principi, nadležna tijela, uslovi i način stjecanja izbjegličkog statusa i privremenog boravka iz humanitarnih razloga. Pravilnik također propisuje prava i obaveze tražitelja azila i priznatih izbjeglica u BiH, metoda i postupak registracije izbjeglica, te načela zaštite podataka, kao i ostala pitanja uređena Zakonom.

III

Formalno pravno, dakle, u BiH postoji zakonska regulativa kojom se garantuju prava strancima u BiH u skladu na međunarodnim standardima. U praksi, međutim, postoje problemi: još uvijek ne postoje svi potrebni podzakonski akti za provođenje Zakona, nije sinhronizovano djelovanje svih struktura koje se bave migracijom i azilom, proces kadrovskog osposobljavanja i usavršavanja je tek u začetku, domaće vlasti još uvijek nisu, shodno Zakonu, preuzele kompletnu brigu o ovoj kategoriji, a ne postoji ni adekvatan prostor za smještaj ilegalnih imigranata i azilanata.

Sve do 01.07.2004. godine zahtijevi za azil podnosili su se UNHCR-u. Od tog datuma podnose se isključivo Ministarstvu sigurnosti prema čijim podacima je do 01.07.2004. UNHCR-u predat 321 zahtjev za azil koji je obuhvatao 855 osoba (jedna osoba  može  podnijeti zahtjev za više tražitelja azila, npr. članova svoje porodice). Od tog broja  UNHCR je pozitivno riješio 70 zahtjeva koji su obuhvatali 236 osoba, a 191 odluka za 445 osoba  bila je negativna. 

U postupku rješavanja pri UNHCR-u ima još 60 neriješenih zahtjeva za 174 osobe. Slučajevi koje UNHCR ne završe do kraja 2005. godine biće prebačeni u nadležnost Ministarstva sigurnosti.

Od 1. jula 2004. godine Ministarstvu sigurnosti podnijeto je 95 zahtjeva za azil sa 159 osoba. Do 14. juna 2005. godine negativno je riješeno 29 zahtjeva za 56 osoba.  Negativne odluke donijete su za: 27 osoba iz Srbije i Crne Gore (8 zahtjeva)
, 15 osoba iz Makedonije (7 zahtjeva), 4 osobe iz Pakistana (4 zahtjeva), 3 osobe iz Moldavije (3), 3 osobe iz Ukrajine (3), 2 osobe iz Bangladeša (2), 1 osoba iz Rumunije i 1 osoba iz Alžira.

Polna i starosna struktura podnosilaca je: muškarci: 20 osoba, žene: 36 osoba, djeca: 16.

Odluke Ministarstva nisu automatski pravosnažne jer postoji mogućnost da se tražitelji azila obrate  Sudu BiH. Tako su do 14. juna 2005. godine četiri prethodno negativne odluke Ministarstva sigurnosti o traženju azila bile u postupku kod Suda BiH. U slučaju da se dva mjeseca nakon negativne odluke tražitelj azila ne obrati Sudu BiH odluka postaje pravosnažna. 

Kako se u ovoj oblasti još uvijek radi o nekoj vrsti prelaznih rješenja UNHCR ima ulogu nadgledanja odlučivanja Ministarstva sigurnosti u vezi sa podnesenim zahtijevima. UNHCR je istovremeno nastavio pružati i besplatnu pravnu pomoć tražiteljima azila dva mjeseca od donošenja od luke Ministarstva. 

U UNHCR-u tvrde da u BiH postoje osobe koje imaju status privremenog prihvata, tzv. TAP osobe (temporary admitted persons). One su u tom statusu i po sedam godina. Riječ je, u najvećem procentu o licima iz Srbije i Crne Gore (SCG), a kako BiH ima sa tom državom potpisan Sporazum o dvojnom državljanstvu po kojem državljani SCG koje su imale odobren boravak u BiH duže od tri godine, ta lica imaju pravo podnijeti zahtjev za bosanskohercegovačko državljanstvo pred nadležnim institucijama. Takve osobe, prema navodima iz UNHCR suočavaju se sa diskriminacijom od strane institucija BiH jer im se zahtjevi za državljanstvo odbijaju.

Najveći broj tražitelja azila je sa Kosova. Radi se uglavnom o Romima. Matične knjige sa Kosova izmještene su u Srbiju, a UNMIK je nakon juna 1999. proveo podjelu novih dokumenata građanima Kosova. Problem dokumenata zemlje porijekla je u ovom slučaju prisutan jer Ministarstvo sigurnosti  BiH  nema nikakvu saradnju sa UN administracijom na Kosovu.

IV

U BiH još uvijek ne postoji specijalna ustanova za prihvat tražitelja azila. Prihvatni centar u Rakovici, nedaleko od Sarajeva, je mjesto gdje uz tražitelje azila borave i osobe na privremenom prihvatu i izbjeglice. Kamp je otvoren u novembru 1998. za potrebe smještaja izbjeglica iz Srbije i Crne Gore, a bio je u nadležnosti Ministarstva za ljudska prava i izbjeglice. Po otvaranju, uglavnom u šatore, smješeteno je 1562 ljudi, mahom izbjeglih Albanaca sa Kosova. Nakon intervencije NATO u SCG u kamp stižu i Egipćani
 sa Kosova,  koji su kasnije izmješteni u izbjegličke kampove u Brezi, Bosanskom Petrovcu i Salakovcu.

U Sektoru za azil pri Ministarstvu sigurnosti kažu da je Rakovica danas jedini azilantski centar u BiH te da postoje planovi po kojim će do kraja 2005. godine sve ostale kategorije, osim tražitelja azila i azilanata, biti izmještene u druge centre. Nedostatak finansija je razlog da to nije učinjeno do sada. Za ovu godinu Ministarstvo sigurnosti BiH odvojilo je 100.000 KM za pitanja azila. Taj novac dostatan je tek za primarnu zdravstvenu zaštitu i plaćanje zakupa zemljoradničkoj zadruzi na čijem su zemljištu sagrađeni montažni objekti Centra. 

Trenutno, u Rakovici je smješteno 149 osoba od kojih su 82 na privremenom prihvatu, 55 je tražilaca azila, a 12 osoba ima izbjeglički status. Inače, kapacitet kampa je 240 mjesta. Status većine osoba na privremenom prihvatu traje već sedam godina, a nedavnom odlukom Vijeća ministara, privremeni prihvat im je produžen do 30.06.2006. godine. Dolaze iz različitih zemalja: SCG, Makedonije, Bangladeša, Tunisa, Obale Slonovače, Moldavije i Etiopije. Od 149 korisnika Centra 75 je lica muškog pola, a 74 ženskog. 

U kampu boravi 32 djece koja pohađaju osnovnu školu, četvero je u srednjoj školi i jedno na fakultetu. Obezbijeđen je prevoz za djecu koja idu u osnovnu školu, sredjoškolci i student imaju mjesečne kupone za gradski prevoz . Za šestoro djece predškolskog uzrasta vakcinacija i revakcinacije se uredno provodi, a za njih je u kampu obezbijeđeno obdanište-igraona koje je u nadležnosti „BH inicijative žena“. U kampu je bila  organizovana dopunska nastava za djecu tražioca azila, tj. dopunski časovi bosanskog jezika. U samom početku roditelji Albanci nisu bili voljni da im djeca uče bosanski jezik i idu školu zbog straha od asimilacije, tako da je bio angažovan učitelj koji je nastavu držao na albanskom jeziku.

Kada su u pitanju djeca, mogu se registrovati povrede Konvencije UN o pravima djeteta , tj. nepostupanja u najboljem interesu djeteta.  Posjetom kampu u Rakovici Helsinški komitet uočava neadekvatnost uslova života djece osoba na privremenom prihvatu te djece tražioca azila. Iako ova djeca imaju pristup obrazovnim institucijama, te najveći broj njih pohađa školu i ima  obezbjeđen prevoz do školskog objekta, djeca iz rakovičkog kampa žive u montažnim objektima, sa zajedničkim kupatilima, gdje je ostvarivanje prava na privatnost djeteta i pravilan razvoj dječje ličnosti uveliko ometeno.  Jednolična ishrana je, isto tako, jedan od gorućih problema u rakovičkom kampu. Potrebno je pomenuti i primjer dvoje djece kosovsko-albanskog porijekla, srednješkolskoga uzrasta, koja ne pohađaju školu na „savjet“ svojih roditelja., zbog neprestanog iščekivanja odlaska u tzv. treće zemlje. Iako je HKBiH rečeno da se djeca „slažu“ s odlukom roditelja, nepohađanjem škole sužavaju se buduće mogućnosti ove djece. Međutim, ne postoji nikakva mogućnost obavezati pomenute roditelje da svoju djecu pošalju u školu jer je u BiH obavezno samo osnovno obrazovanje.

Korisnicima je obezbjeđena primarna zdravstvena zaštita. Ugovori su sklopljeni sa Domom zdravlja Ilidža i Domom zdravlja u Vrazovoj. Za hronične bolesnike obezbijeđen je prevoz do zdravstvene ustanove i dio lijekova. Ipak, neke lijekove prisiljeni su kupovati jer se ne nalaze na listi besplatnih. Dva puta sedmično u Centar dolazi ljekar. Obezbjeđivanje sekundarne zdravstvene zaštite obavlja se u saradnji sa UNHCR-om. U principu, azilanti veoma teško dobijaju i ostvaruju pravo na bolnički smeštaj. 

Zarazne bolesti nisu registrovane mada je riječ o apsolutno neadekvatnom smještaju. Stari montažni objekti su zapušteni i u očevidno lošem stanju. Sam krug kampa je neuređen (nema betona niti asfalta). Ni prilaz samom kampu nije asfaltiran. Igraona za djecu predškolskog uzrasta organizovana je u kontejneru površine manje od 10 m2, memljivom i prljavom, bez vode i toaleta. Socijalna radnica također boravi i radi, uglavnom sa ženama, u jednom takvom kontejneru.

U objektima gdje su smještene porodice, iako se vidi nastojanje osoblja kampa i smještenih da održavaju higijenu i učine boravak uslovnim, ostaje utisak prljavog, u stanju raspadanja i nadasve skromna opremljenost. Svaka baraka ima po jednu zajedničku kuhinju i po jedno kupatilo za muškarce i žene odvojeno.

Ishrana je jednolična i nedovoljna, posebno za samce koji, kao i ostali u Centru, sami sebi pripremaju obroke. Prema utvrđenim standardima svaki pojedinac mjesečno dobije: 1,5 kg graha, 1,5 kg pirinča, 1,5 makarona, 2 paštete, 1 narezak, 1 džem, 150 grama soli, 800 g šećera, 400 g mesa u konzervi, litar ulja i 20 jaja. Djeca i doilje dobijaju mjesečno od 5 do 7 litara mlijeka. Dnevno svaki korisnik dobije po jedan kruh. Mjesečno svaki korisnik dobije 15 konvertibilnih maraka za kupovinu svježeg voća i povrća.

U kampu nema nikakvih kulturnih sadržaja, osim povremenih radionica za žene i turnira u malom fudbalu.

Što se tiče tretmana smještenih nema razlike između tražioca azila i osoba na privremenom prihvatu. O svojim pravima informisani su preko organizacije „Vaša prava“ čiji predstavnici jednom u petnaest dana dolaze u kamp, te UNHCR-a. Pojednci su se obraćali za pravnu pomoć i HKBiH. (Porodica Azbi Ramadinaja uz pomoć Komiteta dobila status azilanata, porodica Kajtaz Naila, porodica Mire i Nebojše Dedića itd.)

Osoblje koje brine o Centru i korisnicima čine: upravnik, administrator, dvoje higijeničara, vozač, domar i pet čuvara koji su po potrebi i vozači. Svi oni rade na osnovu ugovora o djelu sklopljenih sa Ministarstvom sigurnosti. Niko nema stalni radni odnos, niti zdravstveno i socijalno osiguranje. Socijalnu radnicu je angažovala „BH inicijative žena“. 

Mada dolaze iz različitih zemalja, pripadaju različitim kulturama i nacijama međusobni sukobi, po riječima upravnika Centra, su prava rijetkost. Oni koji su tu već sedam godina sa statusom osoba na privremenom prihvatu izražavaju nezadovoljstvo i depresiju. Osobe na privremenom prihvatu i tražitelji azila  porijeklom s Kosova, po riječima upravnika, imaju važeća dokumenta bilo UNMIK ili SCG što im omogućava da povremeno odlaze na Kosovo. Prećutno se ovo toleriše jer osobe sa ovim statusom ne bi smjele odlaziti u zemlju porijekla. Među njima vlada nesigurnost u pogledu povratka u svoje ranije domove. Naime, ako žele dobiti donaciju za obnovu kuća na Kosovu to mogu učiniti samo ako se odjave iz BiH i potpišu da se dobrovoljno vraćaju u zemlju porijekla te tamo prijave stalni boravak. Međutim, većina ih nije spremna na ovaj potez zbog ekonomsko-bezbjedonosne nesigurnosti što se stanja na Kosovu tiče.
Jedanestogodišnja Mirković Tatjana odličan je učenik, pohađa muzičku školu, dobitnik nagrada na muzičkim takmičenjima. Zahvaljujući isključivo predanom nadzoru svoje majke Senade Atanasovske uspijeva da ostvari odlične rezultate, iako sa gotovo nikakvim sredstvima. Senada Atanasovska došla je iz Makedonije, Tatjanu je rodila u braku sa državljaninom Srbije i Crne Gore, bila je žrtva nasilja u porodici, što je bio jedan od razloga da pobjegne u BiH. Igrom slučaja, Senada Atanasovska je rođena u BiH tako da ne može dobiti status izbjeglog lica te u kampu boravi nelegalno, dobrom voljom upravnika i tolerisanjem UNHCR-a.

Slično je sa četveročlanom  porodicom Kajtaz Naila, bivšeg pripadnika vojske SCG(JA), koji je nakon konflikta na Kosovu napustio armiju  i prebjegao u BiH. I gospodin Kajtaz je rođen u BiH, tako da ne može (niti on niti on niti njegova porodica) imati izbjeglički status. Na Kosovo se ne mogu vratiti iz straha od odmazde većinskog stanovništava zbog svoke pripadnosti tadašnjoj Jugoslovenskoj armiji te odbijanja da se pridruži Oslobodilačkoj vojsci Kosova.

Žena porijeklom iz Moldavije boravi u kampu od januara 2005. Do tada je boravila i radila u raznim ugostiteljskim objektima u okolini Tuzle. Može se pretpostaviti da se radi o trgovini ženama u smislu seksualne eksploatacije, i samim tim učinjenim povredama u smislu kako Evropske konvencije tako i Konvencije UN o zaštiti žene o zabrani svih oblika diskriminacije i zlostavljanja. Ona i dalje traži dozvole za boravak i ponovni povratak i rad u ugostiteljskim objektima. Dobila je negativnu odluku o azilu, a tri puta do sada joj je uručivano rješenje o protjerivanju. Po riječima upravnika, ova osoba pravi probleme u kampu izlivima agresije, verbalne i fizičke, prema ostalim korisnicima Centra. O ovome su upoznati organi policije i ljekari u bolnici u koju je vođena na preglede gdje nije utvrđeno da boluje od bilo kojeg psihičkog oboljenja. 
U kampu borave i dva državljanina Etiopije. Njih dvojica su nekome u svojoj zemlji dali novac za prebacivanje u zemlje zapadne Evrope. Nakon dolaska u BiH, osoba koja ih je dovela rekla im je da sjednu u autobus za Zagreb. Na granici sa Hrvatskom, Etiopljani su privedeni nakon čega su zatražili azil u BiH
. 

Pomenimo i slučaj devetnaest Iranaca koji su tražili azil i dobili negativan odgovor od UNHCR. Morali su izaći iz kampa. Tražili su da ostanu sedam dana duže u kampu da bi im, kako su rekli, bio poslat novac za povratak u zemlju porijekla. No, neki od njih su se kasnije javljali iz Italije i Španije (razglednicama) što govori da im je novac bio potreban za plaćanje neleganog prelaska granice sa Hrvatskom i odlaska u zapadnoevropske zemlje
. U kampu je jednu noć bilo smješteno i 38 Kineza koje je policija dovela iz Tuzle. Narednog dana svi su nestali u nepoznatom pravcu.

U svim navedenim primjerima učinjena je povreda u smislu normi Zakona o kretanju i boravku stranaca i azilu, jer o njihovoj sudbini se ništa ne zna, a samo se može pretpostaviti da pomenuta lica i dalje nelegalno borave na teritoriji BiH. U Ministarstvu sigurnosti nemaju podataka o broju ilegalnih imigranata u BiH. Nemogućnost identifikacije kineskih državljana i navoda da su „svi isti na fotografijama“ ( po riječima pomoćnika ministra i upravnika kampa) ne opravdava izostanak njihovog nadzora u smislu Zakona. U slučaju dvojice Etiopljana i 19 Iranaca, radi se o klasičnoj trgovini ljudima i povreda normi  u smislu standarda Evropske konvencije o ljudskim pravima i temeljnim slobodama, konvencija Ujedinjenih naroda i u smislu bh. zakona.

Zakonom o kretanju i boravku stranaca i azilu precizno su utvrđene mjere protjerivanja, odnosno razlozi za izricanje mjere protjerivanja. Zakonom je regulisan i način izvršenja rješenja o protjerivanju. Helsinški komitet uočava da, zapravo, ne postoji koordiniranost nadležnih od trenutka donošenja rješenja o protjerivanju i konačnog rješenja po uloženoj žalbi do trenutka kada određene osobe moraju napustiti zemlju. Naime, kada su u pitanju lica kojima je odbijen azil, odnosno koja su dobila rješenje o progonstvu, njihovu daljnju sudbinu, odnosno kretanje,  u većini slučajeva niko ne prati.

Da bi se ova oblast ljudskih prava i sloboda uskladila sa međunarodnim standardima nužno je:

· u što kraćem roku donijeti nedostajuće podzakonske akte, prije svega pravilnik o jedinstvenoj bazi podataka za sve kategorije stranaca, potom podzakonske akte drugih ministarstava čija je, barem dijelom, obaveza provođenja Zakona o kretanju i boravku stranaca i azilu;

· utvrditi način finansiranja svih segmenata zaduženih za provođenje navedenog Zakona;

· kadrovski i tehnički osposobiti institucije zadužene za pitanja azila;

· precizirati obaveze institucija vezanih za pitanje imigracije i onoga što taj proces prati: državne granične službe, policije, Ministarstva sigurnosti, osoblja azilantskog centra i nevladinog sektora;

· osigurati efikasno i primjenjivo rješavanje azilantskih zahtjeva prema aktuelnom zakonodavstvu kod čega bi trebalo pokazati posebnu senzibilnost prema ranjivim tražiocima; djeci, ženama, starim i bolesnim;

· hitno obezbijediti adekvatne prostore za prihvat i smještaj smještaj;

· preispitati način ishrane i mogućnosti poboljšanja;

· obavezno uspostaviti saradnju sa zemljama iz kojih tražioci azila dolaze;

· ispitati i definisati kapacitete za preseljenje u treće zemlje;

· pojačati stepen informisanosti ne samo o pravima i obavezama tražilaca azila nego i o prilikama u zemljama iz kojih dolaze.

Helsinški komitet za ljudska prava u Bosni i Hercegovini

Juli, 2005. godine

� Riječ je,uglavnom, o zahtijevima Roma sa Kosova


� Po riječima gospodina Koštovića, upravnika rakovičkog kampa, po dolasku sa Kosova  jedan broj izbjeglih izjasnio se kao Romi, no nedugo zatim ista grupacija preuzela je ime Egipćani


� Očevidno je da se radi o trgovini ljudima


� Zakonom o kretanju i boravku stranaca i azilu i podzakonskim aktima uočava se neusaglašenost tako da redovno izostaje nadzor i ostaje nepoznanica o daljem kretanju ljudi kojima se odbija azil (o čemu govore spomenuti  primjeri Kineza i Iranaca)

